Netið víkkar sjóndeilarhring barna / 04/2005

Mér hefur verið tíðrætt um hvað betur mætti fara og hið neikvæða í sambandi við tölvur og Internetið. Nú langar mig að snúa blaðinu við (maður segir bara svona, ekki snúa blaðinu við!) og segja frá einu sem sýnir hversu jákvætt og gagnlegt Internetið er. Þetta er sennilega eitt af því sem var í huga þeirra sem hönnuðu Internetið á sínum tíma og er prýðilegt dæmi um það hverju tölvur og tölvunotkun geta áorkað.

Um er að ræða samskiptaverkefnið Kidlink. Markmið þess er að koma á sambandi milli barna og unglinga um allan heim og fá þau til að hafa bein

samskipti sín á milli með aðstoð tölva. Hugmyndin er sú að með því að kynnast jafnöldrum sem búa í annars konar menningarheimum, heyra skoðanir þeirra og viðhorf og fá innsýn í öðruvísi heimsmynd verði þau líklegri til að yfirstíga menningarlega og skoðananlega þröskulda í framtíðinni og læri að leysa ágreiningsmál í samvinnu við aðra. Síðan er vonin sú að þegar þessir krakkar verða fullorðnir taki þau málefnalega hnattræna afstöðu í stað þess að líta bara í eigin barm.

Hver er ég?

Verkefnið , sem er norskt að uppruna, var stofnað 1990 og er starfandi í fjölda landa. Krakkar frá yfir 160 löndum hafa tekið þátt og kennarar um heim allan styðjast við Kidlink. Nú síðast var verið að kynna Kidlink í Jórdaníu og Nepal, þ.e. í janúar 2005.

Munurinn á Kidlink og öðrum samskiptaverkefnum eru fjórar spurningar sem börnin þurfa að svara áður en þau geta tekið þátt í verkefninu. Spurningarnar eru í raun sérstakt verkefni sem kallast „Hver er ég?“ (Who-Am-I?).

1. Hver er ég?

2. Hvað vil ég verða þegar ég verð stór?

3. Hvernig vil ég að heimurinn verði þegar ég verð stór?

4. Hvað get ég gert núna til að það geti orðið?

Svörin eru síðan birt opinberlega og eftir það eru börnin orðnir fullgildir þátttakendur í Kidlink. Þau fá aðgang að lokuðu svæði á Kidlink vefnum og hefja samskipti við innlenda og erlenda þátttakendur.

Fyrir utan að kynnast ólíkum menningarheimum og viðhorfum þá er þetta líka nám í tungumálum, ritun, rannsóknum (þau þurfa að finna upplýsingar, meta þær og nota), samfélagsgreinum, sögu, landafræði, hagfræði (þau kynnast mismunandi gjaldmiðlum og verðlagi), stærðfræði, raungreinum, listgreinum, gagnrýnni hugsun, lífsleikni og síðast en ekki síst ábyrgri notkun Internetsins og upplýsinga- og samskiptatækni.

Rekið af sjálfboðaliðum

Kidlink er hægt að nota annars vegar í skólum sem hluta af kennslumarkmiði og hins vegar geta krakkarnir tekið þátt á eigin spýtur. Hvort heldur er, er þetta einstakt tækifæri til að kynnast öðrum, ólíkum viðhorfum og framandi menningarheimum fyrir utan að gefa krökkum tækifæri á að efla samskiptahæfileika sína og tölvunotkun.

En þetta verkefni væri ekki starfandi ef ekki væri fyrir sjálfboðaliðana. Þar sem Kidlink er „non-commercial“, er reksturinn fjármagnaður af félagsgjöldum, en félagar eru einstaklingar, fyrirtæki og stofnanir. (Sem dæmi má nefna að Alþjóðabankinn fjármagnar Kidlink í Brasilíu.) Það kostar hins vegar ekkert að gerast sjálfboðaliði. Margir krakkar halda einmitt áfram í Kidlink sem sjálfboðaliðar eftir að þau verða of gömul.

Slóðin á Kidlink er www.kidlink.org og er hluti vefsins á íslensku.